**ПРОЕКТ**

**М О Т И В И**

**към проекта на Закон за изменение на Закона за движението по пътищата**

Проектът на закон е изготвен с оглед на констатираното с решение по дело C-61/23 на СЕС, несъответствие между системата от наказания, действаща в Република България, и правото на Европейския съюз, изразяващо се в липса на възможност за съобразяване на наказанието с тежестта на нарушението и с конкретните смекчаващи обстоятелства.

Дело C-61/23 е образувано по преюдициално запитване на Административен съд – Хасково. Съдът е постановил:

„***Член 9а от Директива 1999/62/ЕО на Европейския парламент и на Съвета от 17 юни 1999*** *година относно заплащането на такси от тежкотоварни автомобили за използване на определени инфраструктури, изменена с Директива 2011/76/ЕС на Европейския парламент и на Съвета от 27 септември 2011 г., трябва да се тълкува в смисъл, че посоченото в него изискване за съразмерност* ***не допуска система от наказания, която предвижда налагане на глоба или имуществена санкция с фиксиран размер*** *за всички нарушения на правилата относно задължението за предварително заплащане на таксата за ползване на пътната инфраструктура,* ***независимо от характера и тежестта им****,* ***включително*** *когато тази система предвижда възможността за освобождаване от административнонаказателна отговорност* ***чрез заплащане на „компенсаторна такса“ с фиксиран размер.“***

Към настоящия момент системата от наказания, предвидена в законодателството на Република България по отношение на нарушенията, свързани с незаплащане на дължимата пътна такса, включва три състава – чл. 179, ал. 3, 3а и 3б, регламентирани в Закона за движението по пътищата. Предвидените размери на глоби с фиксиран размер, са имплементирани, отново във фиксиран размер и в разпоредбата на чл. 187а, ал. 2 от Закона за движението по пътищата като имуществени санкции, налагани на юридически лица и еднолични търговци.

Със законопроекта се предлагат промени, свързани с изпълнение ангажиментите на Република България произтичащи от задължителния характер на Решението на СЕС относно съобразяване на системата от наказания с тежестта на нарушенията и отчитането на смекчаващи обстоятелства.

С предложения проект се предвижда размерите на наказанията, относими към пътните превозни средства, за които се дължи тол такса, да бъдат редуцирани и обвързани с размера на максималната такса по чл. 10б, ал. 5 от ЗП. Наказанията, относими към пътни превозни средства, за които се дължи винетна такса, е предвидено да бъдат обвързани с размера на годишната винетна такса, като се създава и нов привилегирован състав за хипотезите, при които винетната такса е заплатена в рамките на календарния ден, в който е осъществено и движението на превозното средство. С предложените изменения се формира възможност за съобразяване на наказанието с тежестта на извършеното нарушение и с конкретни смекчаващи обстоятелства.

Санкционната норма по отношение на пътни превозни средства с обща технически допустима максимална маса до или равна на 3,5 тона, предвижда налагане на глоба на водача в двукратен размер на годишната винетна такса – 194 лв. Създава се нов привилегирован състав при установено заплащане на винетна такса за календарния ден, в рамките на който е установено нарушението, предвиждащ санкция в размер на 97 лв. Този привилегирован състав ще бъде приложим по отношение на случаите, в които ползвателят на пътната мрежа заплати дължимата винетна такса след регистриране на движението на пътното превозно средство.

Нормите на чл. 179, ал. 3а – 3б от ЗДвП относими към извършени нарушения с пътни превозни средства от категорията по чл. 10б, ал. 3 от ЗП, следва да бъдат обвързани с размера на максималната такса по чл. 10б, ал. 5 от ЗП.

Във връзка с нарушенията, извършени от физическо лице, в качеството на водач на пътното превозно средство, са предвидени три административнонаказателни състава:

* при незаплатена пътна такса в рамките на календарния ден се предвижда наказание в петкратния размер на максималната такса по чл. 10б, ал. 5 от ЗП, но не по-малко от 116 лв. и не повече от 1800 лв.;
* при незаплатена пътна такса за участък от път, включен в обхвата на платената пътна мрежа, който е започнал да ползва, когато в рамките на календарния ден е заплатена пътна такса за друг участък от платената пътна мрежа, се предвижда наказание в четирикратния размер на максималната такса по чл. 10б, ал. 5 от ЗП, но не по-малко от 87 лв. и не повече от 1500 лв.
* при частично заплатена пътна такса в резултат на невярно декларирани данни посочени в чл. 10б, ал. 1 от ЗП се предвижда наказание в трикратния размер на максималната такса по чл.10б, ал. 5 от Закона за пътищата, но не по-малко от 80 лв. и не повече от 1300 лв. Тази хипотеза регламентира случаите, при които е заплатена пътна такса при погрешно декларирани данни – категорията на пътното превозно средство, броя на осите и общата технически допустима максимална маса, екологичната категория ЕВРО и отразява по-леки по тежест и характер нарушения в сравнение с горните хипотези, тъй като ползвателят е предприел определено поведение, водещо до заплащане на пътни такси.

Във връзка с нарушенията, извършени от физическо или юридическо лице, в качеството му на собственик на пътното превозно средство, също са предвидени три административнонаказателни състава:

* при незаплатена пътна такса в рамките на календарния ден се предвижда наказание в петкратния размер на максималната такса по чл. 10б, ал. 5 от ЗП, но не по-малко от 116 лв. и не повече от 2500 лв.;
* при незаплатена пътна такса за участък от път, включен в обхвата на платената пътна мрежа, който е започнал да ползва, когато в рамките на календарния ден е заплатена пътна такса за друг участък от платената пътна мрежа, се предвижда наказание в четирикратния размер на максималната такса по чл. 10б, ал. 5 от ЗП, но не по-малко от 87 лв. и не повече от 2000 лв.
* при частично заплатена пътна такса в резултат на невярно декларирани данни посочени в чл. 10б, ал. 1 от ЗП се предвижда наказание в трикратния размер на максималната такса по чл.10б, ал. 5 от Закона за пътищата, но не по-малко от 80 лв. и не повече от 1500 лв. Тази хипотеза регламентира случаите, при които е заплатена пътна такса при погрешно декларирани данни – категорията на пътното превозно средство, броя на осите и общата технически допустима максимална маса, екологичната категория ЕВРО и отразява по-леки по тежест и характер нарушения в сравнение с горните хипотези, тъй като ползвателят е предприел определено поведение, водещо до заплащане на пътни такси.

По отношение на предвидените наказания е предвидени долна и горна граница - минимален и максимален размер на санкцията за всяка от хипотезите, предвид обстоятелството, че конкретният размер на максималната такса по чл.10б, ал. 5 от Закона за пътищата се определя в подзаконов нормативен акт - Тарифа за таксите, които се събират за преминаване и ползване на републиканската пътна мрежа (обн., ДВ, бр. 28 от 01.04.2025г.).

Проектът на ЗИ на ЗДвП прецизира и разпоредбата на чл. 187а, ал. 2 от ЗДвП, която предвижда налагане на имуществени санкции на юридически лица и еднолични търговци, като препраща към административнонаказателните състави по чл. 179, ал. 3 - 3б. Предложението цели прецизиране на текста с оглед изменението в посочените разпоредби.

Съгласно разпоредбата на чл. 26, ал. 3 и 4 от Закона за нормативните актове, проектът на Закон за изменение на Закона за движението по пътищата, заедно с доклада, мотивите към него, частичната предварителна оценка на въздействието и становището на дирекция „Координация и модернизация на администрацията“ на Министерския съвет ще бъдат публикувани за обществено обсъждане за срок от 30 дни на интернет страниците на Министерството на регионалното развитие и благоустройството, Агенция „Пътна инфраструктура“ и на Портала за обществени консултации.

Проектът на акт е съгласуван по реда на чл. 32, ал. 1 от Устройствения правилник на Министерския съвет и на неговата администрация, като е съобразен с постъпилите предложения.

Предложеният проект на акт не води до въздействие върху държавния бюджет, поради което е приложена финансова обосновка по Приложение № 2.2. към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.